Elvir Baljić

Elvir Baljić (Sarajevo, 8. juli 1974.) je bosanskohercegovački nogometni trener, bivši bosanskohercegovački profesionalni nogometaš i muzičar.

Klupska karijera
Fudbalsku karijeru počeo je u FK Željezničaru, međutim tokom Rata u Bosni i Hercegovini igrao je u FK Sarajevu za koje je u 11 utakmica postigao 8 golova i time privukao pažnju turskog Bursaspora. U Bursasporu provodi tri odlične sezone, te u 87 ligaških utakmica postiže 42 gola. U ljeto 1998. za 9.500.000 € prelazi u Fenerbahçe gdje u samo jednoj sezoni uspjeva privući pažnju najvećih evropskih klubova. Sredinom 1999. za 26.000.000 € prelazi u Real Madrid, i tako postaje najskuplje plaćeni igrač sa prostora bivše Jugoslavije ikada. Taj rekord je držao sve do januara 2011. kada je Edin Džeko iz VfL Wolfsburga prešao u Manchester City za 32.000.000 €.

Sa Realom je u sezoni 1999/2000. osvojio Ligu Prvaka i tako ispunio svoj dječački san. Međutim povrede su ga spriječile da napravi više u Realu. U 11 odigranih utakmica (8 ušao sa klupe) postigao je samo 1 gol. Naredne dvije sezone provodi na posudbama, prvu 2000/2001. u Fenerbahçeu sa kojim osvaja tursku Super Ligu, te sezonu 2001/2002. u Rayo Vallecanu gdje se pridružuje svojim sunarodnjacima Elviru Boliću i Emiru Granovu. U ljeto 2002. godine ponovo se vraća u tursku, odnosno u Galatasaray gdje ostaje sve do 2004, kada prelazi u Konyaspor. Na polusezoni 2004/2005. turske Super Lige, Baljić na iznenađenje svih odlučuje u 31. godini da prekine fudbalsku karijeru. Međutim njegovo odsustvo sa fudbalskih terena nije dugo trajalo, te 2005. potpisuje za Ankaragücü. Sredinom 2006. potpisuje dvogodišnji ugovor sa Istanbulsporom gdje ostaje sve do kraja svoje fudbalske karijere, odnosno do 2008.

Reprezentacija
Za bosanskohercegovačku fudbalsku reprezentaciju debitovao je 24. aprila 1996. na prijateljskoj utakmici protiv reprezentacije Albanije. Svoj prvi gol u dresu reprezentacije postigao je 18. augusta 1998.  na Koševu protiv reprezentacije Farskih ostrva. Jedini je igrač koji je u jednoj utakmici za bosanskohercegovačku nogometnu reprezentaciju postigao 4 gola. Bilo je to na utakmici protiv Estonije, nekoliko sedmica nakon što je potpisao ugovor sa Real Madridom. Posljednju utakmicu za reprezentaciju odigrao je 30. marta 2005. na kvalifikacionoj utakmici za Svjetsko prvenstvo 2006. protiv Litvanije. Za bosanskohercegovačku reprezentaciju odigrao je 38 utakmica i postigao 14 golova.

 Trenerska karijera 
U februaru 2010. selektor bosanskohercegovačke fudbalske reprezentacije Safet Sušić izabrao ga je za svog asistenta. U oktobru 2015. Elvir Baljić je trenirao Karabükspor. Nakon devet utakmica na klupi Karabükspora Baljić je u decembru 2015. podnio ostavku. Tokom 2017. i 2018, radi kao asistent Sušića u Turskoj u klubovima Alanyaspor i Akhisarspor. U oktobru 2019. preuzima BiH Premijer ligaša Tuzla City. Dana 9. marta 2020, Baljić napušta Tuzlu nakon poraza od Željezničara jednog dana ranije.

Uspjesi
UEFA Liga prvaka (1):
 Sa Real Madridom u sezoni 1999/2000.
Turska Süper Liga (1):
 Sa Fenerbahçeom u sezoni 2000/2001.

Pjevačka karijera
Godine 2005. snimio je album pod nazivom Novi dan, za koji je pjesme napisao poznati bosanskohercegovački tekstopisac Dino Muharemović. Kako sam kaže, album je "snimio za svoju dušu" jer je od djetinjstva maštao da postane pjevač. Zanimljivo je da je, dok je bio mlađi, pjevao po kafanama i ujedno trenirao nogomet sve dok ga tadašnji trener Željezničara Nenad Starovlah nije odveo iz kafane, te se potpuno posvetio nogometu.

 Reference 

 Vanjski linkovi 
 Profil na transfermarkt.de

Kategorija:Rođeni 1974.
Kategorija:Živi ljudi
Kategorija:Bosanskohercegovački nogometaši
Kategorija:Bosanskohercegovački nogometni treneri
Kategorija:Biografije, Sarajevo
Kategorija:Nogometaši Željezničara
Kategorija:Nogometaši Sarajeva
Kategorija:Nogometaši Bursaspora
Kategorija:Nogometaši Fenerbahçea
Kategorija:Nogometaši Real Madrida
Kategorija:Nogometaši Rayo Vallecana
Kategorija:Nogometaši Galatasaraya
Kategorija:Nogometaši Konyaspora
Kategorija:Nogometaši MKE Ankaragücü
Kategorija:Nogometaši Istanbulspora
Kategorija:Bosanskohercegovački pjevači
Kategorija:Sportisti iz Sarajeva